हाइवे पर फंसा ट्रेलर, तीन घंटे लगा जाम
शामके 6 बजकर 5 मिनट का समय। कस्बे का सबसे व्यस्ततम क्षेत्र पुरानी तहसील कार्यालय पुराने पुलिस थाने के पास। सारे सरकारी कार्यालयों में कार्मिकों, फरियादियों आम आदमी के घर लौटने की भागमदौड़। इस बीच निर्माणाधीन हाईवे पर चल रहे पत्थरों से लदे एक ट्रेलर के टायर बीच हाइवे में फंस गए। बस फिर जो होता गया, उससे समूचा कस्बा एकबारगी थम सा गया। बाड़मेर की ओर आईटीआई कॉलेज तक तथा जैसलमेर की ओर फलसूंड चौराहे तक छोटे-बड़े वाहनों की कतारें लग गई। जाम की ऐसी स्थिति से हर किसी को लगने लगा कि यह शिव हैं ही नहीं, कोई दूसरा शहर हैं। इतने में आपातकालीन सायरन बजाता हुआ पुलिस का वाहन भी वहां पहुंचा। हाईवे पर धंसे ट्रेलर को निकालने में पुलिस को कड़ी मशक्कत के साथ काफी देर तक पसीना बहाना पड़ा। क्योंकि हाईवे के एक ओर बालू रेत दूसरी ओर फंसा ट्रेलर। ऐसे में कोई वाहन निकले भी तो कैसे। ट्रेलर के बाद उसी स्थान पर थोड़ी देर बाद एक और ट्रक फंस जाने से हालात फिर बिगड़ गए। आखिरकार पुलिस ने युक्ति निकाल यातायात को जोरानाडा के रास्ते डायवर्ट कर हाईवे की दूसरी लेन पर बिछाई रेत को हटा कर अस्थाई मार्ग बनाकर कुछ राहत देने का प्रयास किया। इतने में इधर क्रेन की सहायता से ट्रेलर को भी निकाल लिया गया। इस बीच एक डिलेवरी केस को लेकर उंडू से बाड़मेर जा रही 108 एंबुलेंस भी इस जाम में अटक गई। ऐसे ही जाम में कई रोडवेज निजी यात्री बसों सहित कई पर्यटक वाहन भी फंसे रहे। तब तक रात्रि के 9 बज गए। ऐसे में हाईवे को सामान्य होने में 3 घंटे का समय लग गया।
शिव. कस्बे में लगे जाम के विभिन्न हालात, मौके पर फंसा ट्रेलर जमा भीड़।
bho_Deva hin_Deva hin_Deva